Într-o conferință de presă desfășurată astăzi la Piatra Neamț, liderul USR și al opoziției, Cătălin Drulă, a condamnat ferm practicile Partidului Național Liberal, denunțând corupția și mediocritatea care caracterizează acest partid și guvernarea din care face parte alături de PSD. Drulă a subliniat că PNL a devenit un „partid toxic pentru România”, trădând valorile liberale și aliniindu-se cu PSD într-o coaliție care blochează reformele esențiale și banii din PNRR pentru dezvoltarea țării.
„Nu votați PNL. PNL este egal PSD. Un vot pentru PNL este un vot pentru PSD. Oamenii care mai cred în valorile liberale sunt acum în Dreapta Unită”, a spus Cătălin Drulă. „Văd toată țara plină de panourile unui domn rotofei, care se umflă din banii românilor, cu pensie specială de 20.000 de lei, care încalcă toate normele de reprezentare și publicitate electorală”, a continuat liderul opoziției.
Drulă a evidențiat și lista de persoane care conduc acest partid care „a luat un nume istoric și l-a dus în noroi, a luat speranța unor oameni care au votat de dreapta în 2020”: „Domnul Ciucă este un ostaș în slujbă proprie. El trage pentru sine. Și el, și familia lui se îndestulează din pensii nesimțite. Este un plagiator. Un om care nu s-a dat în spate de la a îngenunchea justiția română ca să iasă basma curată. I s-au aranjat dosare, domnul Voineag de la DNA l-a spălat ca să nu fie analizat plagiatul președintelui PNL. E un om care nu are nimic liberal în el”.
În continuare, Cătălin Drulă l-a criticat pe Lucian Bode, actualul secretar general al PNL: „Numărul 2 în partid, Lucian Bode, nu a fost nicio zi în viața lui în mediul privat, nu s-a gândit cum e să plătești facturile la sfârșitul zilei. Nimic liberal în el. E un om extrem de toxic care blochează subvenția PMP și investește bani în propagandă ca să blocheze opoziția, care a încercat să ne scoată de pe buletinul de vot și a dus România mai mult ca oricine către un regim de tip Belarus”.
Drulă a evidențiat și lista de europarlamentari ai PNL și a oamenilor plantați în instituții. „O listă de sinecuriști politici, fără nicio structură, pe care nu îi cunoaște nimeni, nu au făcut nimic în cariera lor, care au umplut statul român de amante în consiliile de administrație, de pile. Ăsta este regimul pe care îl propune Iohannis – dominația unor mediocri care au pus mâna pe instrumentele de putere”, a concluzionat el.
În încheiere, Drulă a transmis un mesaj către Marcel Ciolacu și Nicolae Ciucă: „Nu o să câștige prezidențialele, nici Marcel, nici Nicu! România are nevoie de un Președinte dat de Dreapta Unită, de un om vertical căruia să îi pese de această țară, să aibă curaj și inimă. Schimbarea este Dreapta Unită, o forță care crede într-o Românie modernă, o forță a oamenilor cinstiți. Începem pe 9 iunie, continuăm cu prezidențialele și parlamentarele”.